ประกันชีวิตฉลุย2เดือนเบี้ยใหม่พุ่ง26.5%
สมาคมประกันชีวิตไทย เผย 2 เดือนแรกเบี้ยใหม่โต 26.5%
3 เม.ย. 2555

สมาคมประกันชีวิตไทย เผย 2 เดือนแรกเบี้ยใหม่โต 26.5% 
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า 2เดือนแรกของปีนี้ ธุรกิจประกันชีวิตมีเบี้ยประกันชีวิตรับรายใหม่ 1.65 หมื่นล้านบาท เพิ่มขึ้น 26.5% และเบี้ยประกันชีวิตรับปีต่อไปหรือเบี้ยต่ออายุ 4.03 หมื่นล้านบาท เพิ่มขึ้น 16.6% โดยมีอัตราความคงอยู่ 92% รวมเบี้ยรับทั้งสิ้น 5.69 หมื่นล้านบาท เพิ่มขึ้น 19.3%
“2 เดือนแรก อัตราการเติบโตของเบี้ยประกันเพิ่มสูงมาก ทั้งเบี้ยใหม่ เบี้ยต่ออายุ” นายสุทธิ กล่าว
นายสุทธิ กล่าวว่า ปัจจัยที่ทำให้อัตราการเติบโตเพิ่มสูงมาก มาจากประชาชนเริ่มมีความเข้าใจและเล็งเห็นถึงประโยชน์ของการทำประกันชีวิต เพื่อเพิ่มความคุ้มครองทางการเงินให้กับตัวเองและครอบครัว รองรับกับเหตุการณ์ในอนาคตที่สภาวการณ์โลกกำลังเปลี่ยนแปลงไป จนอาจก่อให้เกิดภัยธรรมชาติที่ไม่คาดคิดขึ้นได้ 
นอกจากนี้ การพัฒนาผลิตภัณฑ์ที่หลากหลายเหมาะกับประชาชนทุกเพศวัย รวมทั้งโฆษณาประชาสัมพันธ์ผลิตภัณฑ์ใหม่ๆ ผ่านทางสื่อทุกชนิด การพัฒนาช่องทางการขาย โดยเฉพาะการเพิ่มจำนวนตัวแทนประกันชีวิตรุ่นใหม่และการขายผ่านธนาคาร 
นายสุทธิ กล่าวว่า รวมถึงหน่วยงานภาครัฐที่ส่งเสริมและประชาสัมพันธ์ให้ประชาชนออมเงินสำหรับวัยเกษียณผ่านการประกันชีวิต โดยให้สิทธิประโยชน์ต่างๆ เช่น กรมสรรพากรขยายระยะเวลาการยื่นแบบ ภ.ง.ด. 90 ภ.ง.ด. 91 ผ่านทางอินเทอร์เน็ต ให้กับประชาชนที่มีกรมธรรม์ประกันชีวิตแบบบำนาญของปี 2554 ยื่นแบบได้จนถึงวันที่ 10 เม.ย. 2555